Ψάρι πλακί με βλίτα και κολοκυθοκορφάδες
Διαλέξτε ένα ωραίο ψάρι, πάρτε βλίτα και κολοκυθοκορφάδες και φτιάξτε ένα φαγητό άκρως καλοκαιρινό.
 11⁄2 κιλό βλίτα, καθαρισμένα,  χοντροκομμένα, 400 γρ. κολοκυθοκορφάδες (θα τις βρούμε σε λαϊκές αγορές, συνήθως όμως μετά από συνεννόηση με τον παραγωγό), 100 ml ελαιόλαδο, 2 μέτρια, ξερά κρεμμύδια, κομμένα σε  μικρά καρέ, 1 κουτ. γλυκού ζάχαρη, 150 ml λευκό ξηρό κρασί, 2 - 3 μέτριες ντομάτες, ψιλοκομμένες, 4 φιλέτα ή φέτες ψαριού, συνολικού βάρους 800 - 1.000 γρ. (π.χ. φιλέτα μπακαλιάρου, ξαλμυρισμένα, γαλέο, γλώσσες, πέρκα ή φέτες από ροφό, σφυρίδα ή συναγρίδα),  8 κολοκύθια, κομμένα σε ροδέλες,  χυμός από 1 λεμόνι,  1/2 κουτ. γλυκού ξερός κόλιανδρος, τριμμένος, αλάτι, φρεσκοτριμμένο πιπέρι
Για να φτιάξουμε ψάρι πλακί με βλίτα και κολοκυθοκορφάδες, πρώτα βάζουμε να βράσει άφθονο αλατισμένο νερό σε μεγάλη κατσαρόλα. Όταν κοχλάσει, ρίχνουμε τα βλίτα και τις κολοκυθοκορφάδες. Τα βράζουμε για 4 λεπτά, τα ξεπλένουμε με κρύο νερό και τα αφήνουμε να στραγγίξουν καλά. Τα στύβουμε ελαφρώς με τα χέρια και τα αφήνουμε κατά μέρος.Αδειάζουμε την κατσαρόλα από το νερό, τη σκουπίζουμε καλά και ρίχνουμε εκεί το ελαιόλαδο. Το ζεσταίνουμε σε μέτρια φωτιά και σοτάρουμε το κρεμμύδι και τη  ζάχαρη για 5 - 6 λεπτά, ανακατεύοντας μέχρι να αρχίσει να καραμελώνει ελαφρώς.Σβήνουμε με το κρασί και ρίχνουμε αμέσως τα στραγγισμένα βλίτα και κολοκυθοκορφάδες. Τα σοτάρουμε για 3 - 4 λεπτά, ανακατεύοντας συχνά με μια ξύλινη κουτάλα, μέχρι να γυαλίσουν καλά.Προσθέτουμε τις ντομάτες και αλατοπίπερο και μαγειρεύουμε σε μέτρια φωτιά για 10 λεπτά ή μέχρι να σωθούν τα περισσότερα υγρά, αλλά το μείγμα να μη στεγνώσει. Προθερμαίνουμε τον φούρνο στους 180° C.Αδειάζουμε το περιεχόμενο της κατσαρόλας σε ένα μεγάλο ταψί και το απλώνουμε ομοιόμορφα. Με ένα κουτάλι κάνουμε μερικές ρηχές λακκούβες στο μείγμα και βάζουμε εκεί τα ψάρια και, ανάμεσά τους, τοποθετούμε τα κολοκυθάκια. Περιχύνουμε με το χυμό λεμονιού και πασπαλίζουμε με αλάτι, πιπέρι και τον κόλιανδρο.Ψήνουμε το φαγητό για 25 - 30 λεπτά και το σερβίρουμε ζεστό.
Βλίτα,Ψάρι